## La Generalitat destaca la labor de l’Associació d’Empresàries Professionals i Directives de València en la visibilització de les dones en l’àmbit empresarial i defensa dels seus drets

*** La secretària autonòmica d’Igualtat i Diversitat ha participat, juntament amb la directora general d’Igualtat, en l’acte organitzat per esta entitat amb motiu del Dia Internacional per la Igualtat Salarial**

La secretària autonòmica d’Igualtat i Diversitat, Asunción Quinzá, ha reivindicat la labor duta a terme per l’Associació d’Empresàries Professionals i Directives de València (EVAP) en la visibilització de les dones en l’àmbit empresarial i en la defensa dels seus drets.

“Este dilluns hem renovat la nostra responsabilitat col·lectiva per a continuar avançant en un mercat laboral més just i igualitari”. Així ho ha manifestat la secretària autonòmica, juntament amb la directora general d’Igualtat i de l’Institut de les Dones, Davinia Bono, durant l’acte organitzat per EVAP amb motiu del Dia Internacional per la Igualtat Salarial, que ha reunit destacades personalitats de la vida política, empresarial, sindical i social de la Comunitat Valenciana.

L’esdeveniment ha comptat amb una taula informativa instal·lada per l’entitat, davall del balcó de l’Ajuntament de València, per a sensibilitzar la ciutadania sobre la bretxa salarial existent entre dones i hòmens.

A més, durant l’acte commemoratiu, Quinzá ha insistit en la necessitat de continuar impulsant polítiques actives que permeten reduir la bretxa salarial i avançar cap a una major equitat en l’àmbit laboral. La secretària autonòmica també ha recordat que des de la Generalitat “s’està treballant en mesures que reforcen la transparència salarial, la corresponsabilitat en les atencions i lideratge femení en tots els sectors”.

Fecha: 24/02/2025